রাহুলের সঙ্গে লিভ ইন করতেন না প্রত্যূষা, দাবি মায়ের
প্রয়াত টেলিভিশন অভিনেত্রী প্রত্যূষা বন্দ্যোপাধ্যায়ের মা দাবি করলেন, তাঁর মেয়ে রাহুল রাজ সিংহের সঙ্গে লিভ-ইন করতেন না মোটেই।
এক বছর পেরিয়ে গিয়েছে ছোট পরদার অভিনেত্রী প্রত্যূষার মৃত্যুর পর। তাঁর মৃত্যুবার্ষিকীতে ইউটিউবে মুক্তি পেয়েছে প্রত্যূষা অভিনীত ‘হম কুছ কহে না সকে’ শর্ট ফিল্মটি। প্রত্যূষার স্মরণে আয়োজিত এক অনুষ্ঠানে তাঁর মা সোমা বন্দ্যোপাধ্যায় বলেছেন, প্রেমিক রাহুল রাজ সিংহের সঙ্গে লিভ-ইন করতেন না প্রত্যূষা। বরং রাহুলই প্রথমে মুম্বইয়ে তাঁদের বাড়িতে আসা-যাওয়া শুরু করেন। পরে প্রত্যূষাকে ভুল বুঝিয়ে অন্যত্র নিয়ে যান রাহুল। এবং সকলকে বলে বেড়ান যে তাঁরা লিভ-ইন করছেন। সদ্য মুক্তিপ্রাপ্ত শর্ট ফিল্মের সঙ্গে প্রত্যূষার জীবনের মিলও রয়েছে বলে দাবি ঘনিষ্ঠদের। আপাতত আদালতে রাহুলের বিরুদ্ধে লড়ছেন প্রত্যূষার পরিবার।
 
‘রায়তা’য় জুটি বাঁধছেন ইরফান-কীর্তি
অভিনব দেও, ‘দিল্লি বেলি’র পরিচালক, আরও একবার কোয়ার্কি কমেডি বানাতে চলেছেন। যে ছবির মুখ্য চরিত্রে থাকছেন ইরফান খান।
ইরফানের পাশাপাশি ‘পিঙ্ক’ খ্যাত কীর্তি কুলহারিও থাকবেন এই ছবিতে। নাম আপাতভাবে ঠিক হয়েছে ‘রায়তা’। ‘ফোর্স টু’এর পর অভিনব আবার নিজের পছন্দের জঁরে ফিরতে চান। ‘রায়তা’র প্রযোজনার দায়িত্বে থাকছে ‘টি সিরিজ’ এবং ‘আরডিপি প্রোডাকশনস’। শোনা যাচ্ছে, এই ছবির স্টোরিলাইনও ‘দিল্লি বেলি’র মতোই চমকদার। তবে শেষে নাকি একটা জম্পেশ মোচড় আছে! দর্শক-সমালোচক ‘দিল্লি বেলি’কে প্রশংসায় ভরিয়ে দিয়েছিলেন। ‘রায়তা’র জন্যেও তাই অপেক্ষায় সকলে।
 
কলাকুশলী টাকা পাননি, থমকে আছে ‘ক্যাবারে’র মুক্তি
রিচা চড্ডা অভিনীত ‘ক্যাবারে’ বহুদিন ধরে মুক্তির প্রতীক্ষায়। কিন্তু আদৌ ছবিটা মুক্তি পাবে কিনা, সেই নিয়ে এখন দেখা দিয়েছে সংশয়।
টুইটারে ছবির প্রযোজক পূজা ভট্টকে সম্প্রতি জনৈক ভক্ত জিগ্যেস করেন, ‘ক্যাবারে’ কবে মুক্তি পাচ্ছে? জবাবে পূজা সটান বলেন, ‘যতদিন না ফিনান্সারদের থেকে আমার দলের কাস্ট অ্যান্ড ক্রু তাঁদের বকেয়া টাকা পাচ্ছে’! পূজার এমন মন্তব্যে ছবি-মুক্তি নিয়ে সংশয় আরও বেড়ে গিয়েছে। ‘ক্যাবারে’ হেলেনের জীবন-আধারে তৈরি বলে অনেকের ধারণা। যদিও পূজা প্রথমেই নাকচ করে দিয়েছিলেন সেই গুজব। অন্যদিকে ‘সর্বজিৎ’এর পর এই ছবিতেই নজর কাড়তে চলেছেন রিচা চড্ডা। কিন্তু টাকাপয়সার গোলমালে এখন সবটাই অনিশ্চয়তার জটে!